
Kelet-Nyugat kapui – a hazai logisztikai szolgáltató központok és az új minősítési rendszer

Kulcsszavak: logisztikai park;intermodális;logisztika;ellátási lánc, minősítési rendszer
Magyarország gazdaságföldrajzi elhelyezkedése kimagaslóan kedvező. Hazánkat több Kelet-és Nyugat-Európát összekötő közlekedési folyosó is átszeli, ami lehetőséget biztosít arra, hogy Magyarország a régió fontos logisztikai szereplőjévé váljon. A logisztika hozzájárulása a hazai GDP-hez 5%, ezért a logisztikai szolgáltatóközpontok kiemelten fontos szerepet játszanak hazánk gazdasági versenyképességének fejlesztésében. A szakirodalom alapján összefoglalom a hazai LSZK-k kialakulását. Mélyinterjúkat készítettem a logisztikai szakma képviselőivel az új minősítési rendszerről. Dolgozatom célja az új minősítési rendszer vizsgálata, és az azzal kapcsolatos észrevételek ismertetése, rávilágítva a legfontosabb tisztázandó kérdésekre. A továbbiakban bemutatom az East-West Gate intermodális Logisztikai Terminált, mint egy kiemelt példát a legmodernebb logisztikai szolgáltató központra. A fényeslitkei East-West Gate Intermodális Logisztikai Terminál az első olyan szárazföldi intermodális terminál Európában, amely saját 5G-hálózatot használ a belső kommunikációra és a technológiai eszközeinek működtetésére a Maxwhere által kifejlesztett virtuális ikertestvér program segítségével. Az ily módon gyűjtött tapasztalatok és tudás a jövőbeni fejlesztések szempontjából kimagaslóan értékesek.



